b'\n_START_ARTICLE_\nPrecesia echinoc\xc8\x9biilor\n_START_PARAGRAPH_\nPrecesia echinoc\xc8\x9biilor reprezint\xc4\x83 deplasarea retrograd\xc4\x83 a punctelor echinoc\xc8\x9biale de-a lungul eclipticii. Acest fenomen este un efect direct al mi\xc8\x99c\xc4\x83rii de precesie a axei de rota\xc8\x9bie a P\xc4\x83m\xc3\xa2ntului fa\xc8\x9b\xc4\x83 de stelele fixe._NEWLINE_Observat\xc4\x83 \xc8\x99i descris\xc4\x83 \xc3\xaenc\xc4\x83 de c\xc4\x83tre cel mai mare astronom al antichit\xc4\x83\xc8\x9bii Hiparh, precesia echinoc\xc8\x9biilor a r\xc4\x83mas neexplicat\xc4\x83 zeci de secole. \xc3\x8en prezent echinoc\xc8\x9biile se deplaseaz\xc4\x83 cu 50,3 secunde de arc pe an, motiv pentru care fenomenul este foarte lent \xc8\x99i, dac\xc4\x83 ar p\xc4\x83stra aceast\xc4\x83 vitez\xc4\x83, s-ar repeta o dat\xc4\x83 la 25 765 de ani.\n_START_SECTION_\nExplica\xc8\x9bie\n_START_PARAGRAPH_\nPrima explica\xc8\x9bie a precesiei axei de rota\xc8\x9bie a P\xc4\x83m\xc3\xa2ntului (\xc8\x99i, implicit, a precesiei echinoc\xc8\x9biilor) provine de la marele fizician Isaac Newton. Acesta, baz\xc3\xa2ndu-se pe faptul c\xc4\x83 P\xc4\x83m\xc3\xa2ntul este bombat la ecuator \xc8\x99i turtit la poli, a considerat c\xc4\x83 precesia echinoc\xc8\x9biilor se datoreaz\xc4\x83 unui cuplu produs de for\xc8\x9bele diferite cu care Soarele atrage proeminen\xc8\x9bele ecuatoriale diametral opuse \xc8\x99i aflate la distan\xc8\x9be diferite fa\xc8\x9b\xc4\x83 de Soare._NEWLINE_Ast\xc4\x83zi, c\xc3\xa2nd se cunoa\xc8\x99te \xc8\x99i nuta\xc8\x9bia axei terestre, a c\xc4\x83rei perioad\xc4\x83 de 18,6 ani coincide cu perioada de precesie a orbitei Lunii, se presupune c\xc4\x83 precesia axei de rota\xc8\x9bie a P\xc4\x83m\xc3\xa2ntului este determinat\xc4\x83 \xc8\x99i de ac\xc8\x9biunea Lunii, fapt pentru care mi\xc8\x99carea general\xc4\x83 a axei poart\xc4\x83 numele impropriu de precesie lunisolar\xc4\x83._NEWLINE_Cu toat\xc4\x83 str\xc4\x83dania unor mari matematicieni ai lumii, \xc3\xaenc\xc4\x83 nu se cunoa\xc8\x99te o explica\xc8\x9bie riguroas\xc4\x83 pentru precesia echinoc\xc8\x9biilor din care s\xc4\x83 rezulte corect valoarea de 25 765 de ani pentru perioada ei.\n_START_SECTION_\nMen\xc8\x9bionare \xc3\xaen literatur\xc4\x83\n_START_PARAGRAPH_\n\xc3\x8en Ma\xc8\x99ina timpului de H.G. Wells, observatorul timpului \xc3\xae\xc8\x99i duce ma\xc8\x99ina \xc3\xaen anul 802.701 \xc8\x99i, contempl\xc3\xa2nd cerul \xc3\xaenstelat, este surprins s\xc4\x83 observe c\xc4\x83 ciclul complet al precesiei nu s-a efectuat \xc3\xaen acest timp dec\xc3\xa2t de vreo c\xc3\xa2teva zeci de ori.'